Ényɔ́ á tɔá é vóm Mədaŋ Yóbo a sɔlɔ́ a lod alú êdzidzǐn Shadái[26]. 2Ma, ású Ńtondôbə, nâ: “A nə asɔbɔ́ dáma ndá kɔ̄a dzama, ekə m̀bíl dzáma, Zambá wáma yǎ mə bələ́ afidí ai nyé !” 3Énye ǎ kode wa ávɔ̄d ńsome ai á ḿbə̂ mbada mənye. 4Ai məfǎb móe a kom wa asɔbɔ́, á támbá dzíé á sī, wakə sɔbɔ. M̀kpáán mətǐŋ wóé ó nə eběn et ǹsámbá bikpəlé. 5Wǎyǐ kig mbáda tɔ məsis mə́ álú tɔ ákɔ̄ŋ yā láyə́lə ai amǒs, 6tɔ é mbada mənye yǎ ā wɔ́ŋ á díbi étēde, tɔ ámālá yā lávuŋ ai ǹtóban ámǒs. 7Ngə́ bâku wa akúda á mgbág ai bakúda awômo á ḿbɔ̄ ńnōmo woe, ḿfág woe, dzóm təge wasúbu babi. 8Yáigi hə mís ó yén mân mə́ ébá bábúg mətǐŋ. 9Owé, ǎ Ńtondôbə, wǎ ó nə̄ ásɔbɔ́ dáma ! Ǒ nɔ̄ŋ Zāmbá yǎ mīǹkúd étē anə́ étɔbɔgɔ dzóe. 10Amalá á sə́ kig wa dzimbi, tɔ anyamá ziŋ á ngāsúbú kig babi ai ebə̌m dzóe. 11amú a yi bə́ndē bēngəlɛs bóé naa bə́ baala wa á məzěn móē mə́sə. 12Bâyi wa bəgə á mɔ́ mábán ású yə̄ nâ tə âkǒl dóe lâkə tóbē ngɔg; 13wayi wulu á nyɔ́l émgbə́m ai akpə̌, wayi tidi ébyāl zə̄ ai ngáŋ mədzâ. 14Ḿból ā lád mā á nyɔ́l, makode nyé, mayi kaman ai nyé ḿból ā yəm dzwé dáma. 15Ngə́ a lóe mǎ, mayi nyé yalan, mayi tɔbɔ ai nyé ábǒg amalá; mayi nyé kode, mə və́ə́ fə̄ nyé dúmá. 16Mayi nyé dzála ai abuí mə́lú, mə bɔ̌ fə̄ nâ á yén akodé dáma.